Diari Oficial de la Generalitat Valenciana


Sumari del DOGV 6501, del 13-04-2011 (2011/4092)

Aprovació de les bases particulars per a l'adjudicació del Programa d'Actuació Integrada del Pla de Reforma Interior Foramur.
-----------------------------------------------------------------------------------------------------------------------------

### Dades del document

Número de DOGV
:   6501

Data del DOGV
:   13-04-2011

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2011/4092


Data del document
:   17-03-2011

Organisme emissor
:   Ajuntament de Dénia

Tipus de document
:   Anunci

Descriptors 

:   * Dénia
    * administració local
    * pla d'urbanisme

Aprovació de les bases particulars per a l'adjudicació del Programa d'Actuació Integrada del Pla de Reforma Interior Foramur. [2011/4092]
En compliment al que preveu l'article 131.2 i següents de la Llei Urbanística Valenciana 16/2005, de 30 de desembre, a continuació es publica el text íntegre de les bases particulars reguladores del programa d'actuació integrada de la unitat d'execució del pla de reforma interior Foramur, aprovades per l'Ajuntament Ple en sessió de 27 de gener de 2011:
Bases particulars per a l'adjudicació del Programa d'Actuació Integrada del Pla de Reforma Interior Foramur
Base I. Objecte del contracte
Aquest contracte té com a objecte el desplegament i execució del programa d'actuació integrada que s'especifica en aquestes bases particulars, en què es regulen les condicions de caràcter tècnic, jurídic, econòmic i administratiu per a la selecció d'una proposta de programa d'actuació integrada i d'un urbanitzador per al desenvolupament urbanístic de l'actuació, especificats en l'annex I, apartat A.
Base II. Règim jurídic. Article 286.1.d del Reglament d'Ordenació i Gestió Territorial i Urbanística
El contracte té naturalesa jurídica especial i en tot el no previst en aquestes bases particulars s'aplicarà la Llei 16/2005, de 30 de desembre, de la Generalitat, Urbanística Valenciana i el Reglament d'Ordenació i Gestió Territorial i Urbanística, aprovat per Decret 67/2006, de 19 de maig, del Consell de la Generalitat, i les bases generals de programació.
S'aplicaran de manera supletòria les disposicions contingudes en la Llei 30/2007, de 30 d'octubre, Llei de Contractes del Sector Públic, o les establides en el reglament general de la llei, aprovat per Reial Decret 1098/2001, i en el Reial Decret 817/2009, de desenvolupament i, finalment, les normes que regulen la contractació administrativa de les entitats locals que se li hagen d'aplicar.
En cas de contradicció entre els documents contractuals esmentats abans, l'orde de prelació ha de ser el següent: bases particulars de programació, bases generals de programació i contracte per al desplegament i execució del programa d'actuació integrada.
Base III. Ordenació urbanística vigent. Article 131.2.a de la Llei Urbanística Valenciana
L'ordenació urbanística vigent en l'àmbit d'actuació és la que figura en l'apartat B de l'annex I.
Base IV. Memòria de necessitats i objectius del programa d'actuació integrada. Article 131.2.b de la Llei Urbanística Valenciana.
1. Memòria de necessitats:
Ha de justificar-se en la proposta de programació la necessitat d'abordar un desenvolupament urbà harmònic, amb un model nou que signifique una oferta de desenvolupament immobiliari, residencial, terciari de qualitat alta que aprofite al màxim les condicions naturals i d'accessibilitat del territori.
2. Objectius de la programació:
a) Gestionar la transformació jurídica de les finques afectades pel programa. En aquest sentit l'urbanitzador és obligat a:
- Arreplegar, dels registres corresponents (de la propietat i cadastre), tota la informació de les finques i titulars de drets i deures inclosos en l'actuació.
- Amollonar i delimitar les parcel·les aportades a la reparcel·lació amb caràcter previ a la redacció del projecte.
- En cas d'existir-ne, efectuar un estudi fefaent de les parcel·les semiconsolidades amb proposta de solució en els termes que preveu el capítol III del títol I de la Llei Urbanística Valenciana.
- Presentar per a l'aprovació el projecte de reparcel·lació.
- Pagar als creditors nets abans que la reparcel·lació accedisca al registre de la propietat.
- Inscriure en el registre de la propietat les finques noves resultants, especialment les destinades al domini públic.
- Fer constar en el registre de la propietat les afeccions que hi haja (carreteres, ferrocarril, barrancs i uns altres).
- Cancel·lar les finques cadastrals aportades a la reparcel·lació i inscriure les resultants en el cadastre.
- Qualsevol altres actuacions necessàries per a la transformació jurídica de les finques afectades.
b) Urbanitzar completament la unitat o unitats d'execució que constitueixen l'objecte del programa i realitzar les obres públiques addicionals que calguen, amb subjecció a les previsions temporals i econòmiques del programa (definida, a nivell general, com aquelles obres necessàries per a garantir els serveis urbanístics i la connexió amb les infraestructures generals).
c) Connectar i integrar adequadament la urbanització amb les xarxes d'infraestructures d'energia, comunicacions i serveis públics existents. Per a això s'ha de:
- Aportar informes de les administracions sectorials les competències de les quals resulten afectades per l'actuació (patrimoni en relació al BIC Castell, trànsit i soroll).
- Presentar, si és el cas, estudis i informes favorables per a realitzar les connexions amb les companyies subministradores corresponents (llum, aigua, gas, telefonia i unes altres).
- Incloure en el projecte d'urbanització la construcció de les obres següents complementàries que foren necessàries.
d) Suplir les infraestructures i espais públics o reserves dotacionals en el que siga necessari per a no minvar ni desequilibrar els nivells de qualitat, quantitat o capacitat de serveis existents i exigibles reglamentàriament.
e) Obtenir gratuïtament els sòls dotacionals públics de l'àmbit de l'actuació a favor de l'administració. A aquests efectes:
- L'urbanitzador ha d'efectuar la inscripció en el registre de la propietat i ha de traslladar a l'administració la certificació acreditativa corresponent.
- Els ha de lliurar en condicions perfectes, una vegada concloses les obres d'urbanització, en estendre l'acta d'entrega corresponent.
- Els transformadors d'energia elèctrica es consideren equipament privat i s'han de lliurar a la companyia subministradora. Tant el sòl necessari per a la implantació com el cost que tinga aquesta han de ser assumits per tots els propietaris afectats.
f) Obtenir gratuïtament l'aprofitament que corresponga legalment, amb destinació al patrimoni públic del sòl a favor de l'administració actuant.
g) Ordenar el repartiment equitatiu de les càrregues i beneficis de l'actuació entre els afectats. (l'Ajuntament, en els supòsits en què procedisca el deure de cessió previst en l'article 13.6 de la Llei 4/2004, de 30 de juny, d'Ordenació del Territori i Protecció del Paisatge, ha d'establir els criteris de valoració i la seqüència per a fer efectiu el deure.
h) Establir terminis per a edificar els patis resultants de l'actuació urbanitzadora i incloure-hi un cronograma en què s'indique expressament el termini d'edificació dels terrenys propietat de l'urbanitzador o d'uns altres propietaris adherits a la aquesta iniciativa de programa.
Tot això de conformitat amb l'establit en l'apartat C de l'annex I.
Base V. Paràmetres urbanístics. Article 131.2.c de la Llei Urbanística Valenciana.
Els paràmetres urbanístics són els establerts en la fitxa de gestió que figura en l'apartat D de l'annex I.
Base VI. Criteris i objectius territorials. Article 131.2.d de la Llei Urbanística Valenciana.
Els criteris i objectius territorials són els que s'estableixen en l'apartat E de l'annex I.
Base VII. Criteris d'ordenació urbanística. Article 131.2.d de la Llei Urbanística Valenciana.
Els criteris d'ordenació urbanística són els que s'estableixen en l'apartat F de l'annex I.
Base VIII. Objectius d'edificació privada. Article 131.2.e de la Llei Urbanística Valenciana.
1. Els objectius d'edificació privada són els establerts en l'apartat G de l'annex I.
2. Les condicions de les parcel·les edificables, el volum i forma dels edificis, les condicions estètiques de l'edificació i la reserva d'aparcaments han de ser els establits en els instruments de planejament que siguen d'aplicació i, en concret, en l'apartat G de l'annex I.
3. S'estableix l'obligació de simultaniejar la urbanització i l'edificació en el percentatge mínim establert en l'apartat G de l'annex I.
Base IX. Prescripcions tècniques dels documents d'ordenació i gestió. Article 131.2.f de la Llei Urbanística Valenciana.
Han d'enumerar-se detalladament tots els documents tècnics d'ordenació i gestió que ha de presentar l'aspirant a urbanitzador (pla parcial, estudi de paisatge...) a més de les prescripcions tècniques i formals que hagen de respectar-se en l'elaboració i presentació en l'administració (maqueta, suport digital...) de conformitat amb l'establit en l'apartat H de l'annex I.
Base X. Prescripcions tècniques del projecte d'urbanització. Article 131.2.h de la Llei Urbanística Valenciana.
El projecte d'urbanització ha de definir els detalls tècnics amb prou precisió perquè puga ser executat, eventualment, per un tècnic diferent del redactor original, i ha de complir el que estableix l'article 101 de la Llei 30/2007, de 30 d'octubre, de Contractes del Sector Públic. No pot modificar les previsions del pla que desenvolupa. En cap cas, pot contenir determinacions sobre ordenació, règim del sòl o de l'edificació. Ha de comprendre cada un dels documents assenyalats en l'art. 156.1 de la Llei urbanística valenciana i en l'article 350 del Reglament d'Ordenació i Gestió Territorial i Urbanística.
Base XI. Preu de licitació. Article 286.1.h del Reglament d'Ordenació i Gestió Territorial i Urbanística.
El preu de licitació, que serveix exclusivament de base per al càlcul de la garantia provisional, és l'establit en l'apartat I de l'annex I, d'acord amb el que preveu l'article 140.1 de la Llei Urbanística Valenciana.
Base XII. Terminis de desenvolupament i execució del programa. Article 131.2.i de la Llei Urbanística Valenciana i article 286.1.i del Reglament d'Ordenació i Gestió Territorial i Urbanística.
S'estableixen en l'apartat J de l'annex I els terminis màxims següents per a l'execució de les actuacions per part de l'urbanitzador:
A) Termini màxim per a la selecció de l'empresari constructor de l'obra civil d'urbanització, comptat des de l'aprovació del projecte de reparcel·lació.
B) Termini màxim per a la presentació del projecte de reparcel·lació (tres mesos).
C) Termini màxim per a l'execució de les obres d'urbanització comptat des de la selecció de l'empresari constructor (24 mesos).
D) Termini màxim d'edificació dels solars comptat des de la recepció de les obres d'urbanització (cinc anys).
Base XIII. Capacitat per a ser urbanitzador
1. Poden participar en el concurs per a la selecció i adjudicació d'aquest programa d'actuació integrada totes les persones, naturals o jurídiques, espanyoles o estrangeres, que tinguen capacitat plena d'obrar, siguen o no propietàries dels terrenys afectats i reunisquen les condicions de solvència econòmica i financera, tècnica i professional exigibles segons les bases.
2. En cap cas poden ser urbanitzadors ni promoure programes d'actuació integrada les persones en què concórrega alguna prohibició per a contractar de les previstes en l'article 49 de la Llei 30/2007, de 30 d'octubre, de Contractes del Sector Públic.
Base XIV. Solvència econòmica i financera. Article 131.2.m de la Llei Urbanística Valenciana.
La justificació de la solvència econòmica i financera de l'urbanitzador s'ha acreditar per un o alguns dels mitjans següents:
a) Informe d'institucions financeres o, si procedeix, justificant de l'existència d'una assegurança d'indemnització per riscs professionals.
b) Si es tractara de persones jurídiques, presentació dels comptes anuals o d'extracte, en cas que la publicació dels comptes siga obligatòria en la legislació del país on l'aspirant a urbanitzador estiga establit.
c) Declaració sobre el volum global de negocis i, si procedeix, sobre el volum de negocis relacionat amb el desenvolupament i la promoció d'actuacions semblants a les que són objecte de concurs, corresponent com a màxim als tres últims exercicis.
Base XV. Solvència tècnica i professional. Article 131.2.m de la Llei Urbanística Valenciana.
1. La justificació de la solvència tècnica i professional de l'urbanitzador s'ha d'acreditar per un o més dels mitjans següents:
a) Presentació d'una relació dels programes d'actuació integrada o instruments o contractes relacionats amb el planejament i la gestió urbanística semblants promoguts i gestionats pel concursant.
b) Indicació de l'equip tècnic, estiga o no integrat en l'estructura organitzativa de l'urbanitzador, que vaja a participar en la gestió del programa d'actuació integrada, i, especialment, dels responsables del control de qualitat.
c) Titulacions acadèmiques i professionals del personal de direcció de l'urbanitzador.
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.
e) Declaració del material, instal·lacions i equip tècnic amb què compte l'urbanitzador per al compliment dels compromisos.
f) Declaració de les mesures adoptades per a controlar la qualitat durant el desplegament i execució del programa d'actuació integrada, incloent els mitjans d'estudi i investigació de què es dispose.
g) Declaració de les mesures de gestió mediambiental que el concursant està disposat a aplicar durant el desplegament i execució del programa d'actuació integrada.
2. Si, per raons justificades en cada cas concret, l'urbanitzador no estiguera en condicions de presentar la documentació sol·licitada per l'ajuntament, pot acreditar la solvència tècnica i professional basant-se en la solvència d'unes altres entitats, amb independència dels vincles jurídics que tinguen establerts entre si. En aquest cas, ha de demostrar a l'ajuntament que compta amb els mitjans necessaris per a l'execució del programa d'actuació integrada; així, ha de presentar els compromisos o documents de naturalesa anàloga que hagen subscrit entre els dos. L'anterior s'hi ha d'aplicar, en tot cas, quan concórrega a la licitació una agrupació d'interés urbanístic.
3. La justificació de la solvència tècnica i professional de les agrupacions d'interés econòmic, unions temporals d'empreses o unes altres agrupacions de persones naturals o jurídiques que decidisquen concórrer conjuntament al concurs pot basar-se en els requisits de solvència d'almenys un dels membres.
Base XVI. Garanties
1. Qui vulga participar en el procediment de licitació d'un programa d'actuació integrada ha de constituir en la forma i als efectes prevists en l'article 91 de la Llei de Contractes del Sector Públic 30/2007, de 30 d'octubre, una garantia provisional equivalent al 2% de l'estimació aproximada de les càrregues del programa, IVA no inclòs, la qual ascendeix a la quantitat que s'estableix en l'apartat K de l'annex I.
2. La garantia provisional ha de respondre del manteniment de les ofertes fins a l'adjudicació provisional del contracte. Per al licitador que resulte adjudicatari provisional, la garantia ha de respondre també del compliment de les obligacions que li imposa el segon paràgraf de l'article 135.4.
3. La garantia provisional s'extingirà automàticament i es tornarà als licitadors immediatament després de l'adjudicació definitiva del contracte. En tot cas, la garantia es retindrà a l'adjudicatari fins que procedisca a la constitució de la garantia definitiva, i confiscada a les empreses que retiren injustificadament la proposició abans de l'adjudicació.
4. L'adjudicatari pot aplicar l'import de la garantia provisional a la definitiva o procedir a una constitució nova d'aquesta última; en este cas la garantia provisional es cancel·larà simultàniament a la constitució de la definitiva.
Base XVII. Presentació de proposicions
1. Qui vulga prendre part en la licitació ha de presentar en el termini i lloc que s'estableix en l'apartat L de l'annex I, les proposicions, integrades per tres sobres identificats en l'exterior amb la indicació de la licitació a què concórreguen i firmats pel licitador o persona que el represente i indicar el nom i cognoms o raó social del proponent amb la documentació següent, en idioma castellà o valencià:
Sobre A. Alternativa tècnica, s'hi ha de presentar obert.
Sobre B. Proposició juridicoeconòmica, s'hi ha de presentar en sobre tancat.
La documentació que és en poder d'aquests sobres serà objecte de valoració a l'efecte d'aprovació del programa i adjudicació de la condició d'urbanitzador.
Sobre C. S'hi ha de presentar amb el títol de Documentació i ha de contenir la documentació següent:
A. Si concorreguera una societat mercantil, ha de presentar escriptura de constitució inscrita en el registre mercantil. Si es tracta d'una agrupació d'interès urbanístic, s'hi ha de presentar escriptura pública de constitució, així com inscripció en el registre d'agrupacions d'interès urbanístic dependent de la Conselleria competent en urbanisme.
B. Qui comparega o firme proposicions en nom d'altri o en representació de societat o persona jurídica, ha de presentar escriptura de poder inscrita, si és el cas, en el registre mercantil o registre públic corresponent.
C. Quan l'oferidor actue en nom propi i siga empresa individual, ha de presentar DNI o fotocòpia legalitzada.
D. Resguard acreditatiu d'haver constituït la garantia provisional en els termes exigits en la base XVI.
E. Declaració responsable de no estar incurs en cap de les prohibicions per a contractar establides per la legislació reguladora de la contractació administrativa, inclòs el fet de trobar-se al corrent en el compliment de les obligacions tributàries i amb la Seguretat Social imposades per les disposicions vigents.
F. Els documents que acrediten els requisits de solvència tècnica i professional, econòmica i financera.
G. Els concursants estrangers han d'adjuntar una declaració de sotmetiment exprés a la jurisdicció dels jutjats i tribunals espanyols, de qualsevol orde, per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si procedeix, al fur jurisdiccional estranger que poguera correspondre'ls.
H. Declaració jurada o acta notarial acreditativa d'haver-se practicat o intentat practicar els avisos a què es refereix l'article 134.4.
En tot cas, amb caràcter previ a l'adjudicació, l'ajuntament requerirà a l'adjudicatari proposat la justificació documental íntegra d'aquests requisits.
I. En cas de concórrer a la licitació unes quantes empreses, compromeses a la constitució d'una unió temporal, cada una ha d'acreditar la personalitat jurídica i capacitat i indicar els noms i circumstàncies dels empresaris que subscriuen les proposicions, la participació de cada una i designar la persona o entitat que, durant la vigència del contracte, ha d'exercir la representació de la unió davant l'administració, així com el compromís formal de constituir-se en unió temporal d'empreses en cas de resultar adjudicataris.
2. Cap concursant no pot presentar més d'una proposició, ni formular variants. Tampoc no pot subscriure cap proposta en unió temporal amb unes altres si ho ha fet individualment o figurar en més d'una agrupació. L'incompliment d'aquestes normes donarà lloc a la no admissió de totes les propostes de programa presentades per este.
3. Si l'últim dia del termini de presentació de proposicions coincidira amb dissabte, diumenge o festiu, el termini s'hi ha de prolongar fins al dia hàbil següent.
4. Igualment, els licitadors han d'incorporar a les propostes de programa una acta notarial que acredite el sotmetiment a informació pública pel termini d'un mes dels documents establerts en l'article 293.1 i 307 del Reglament d'Ordenació i Gestió Territorial i Urbanística. A aquest efecte, els concursants han de protocol·litzar els documents assenyalats anteriorment per mitjà d'acta autoritzada per un notari amb competència territorial en el municipi afectat, han de dipositar una còpia en la seu de l'ajuntament, els han d'exposar al públic per mitjans propis i inserir un anunci en el Diari Oficial de la Generalitat Valenciana i en un diari no oficial de difusió amplia en la localitat, només a l'efecte de la presentació d'al·legacions.
Base XVIII. Contingut mínim de l'alternativa tècnica
L'alternativa tècnica del programa d'actuació integrada ha de tenir el contingut següent:
a) Identificació del document de planejament que regule l'ordenació detallada que s'ha de desenvolupar, si estiguera ja aprovat amb anterioritat a aquest present concurs. En un altre cas, l'alternativa tècnica ha d'anar acompanyada necessàriament d'un document de planejament que incloga una proposta d'ordenació detallada per a l'àmbit d'actuació.
b) Àmbit de l'actuació. Es permet la redelimitació de l'àmbit territorial que s'ha de programar per part de l'alternativa tècnica en les condicions establides en l'apartat M de l'annex I. En defecte de previsió expressa, només tindrà lloc quan tinga com a objecte l'ampliació de la xarxa primària i secundària prevista en el planejament vigent. En tot cas, s'ha d'assegurar el suplement de dotacions de xarxa primària i de xarxa secundària que exigisca l'ampliació i la integració adequada en l'estructura urbanística del pla.
c) Justificació del compliment de les condicions d'integració de l'actuació en l'entorn.
d) Existència o no d'agrupació d'interès urbanístic i, si és el cas, estatuts i acords socials d'aquesta.
e) Terminis que es proposen per al desenvolupament de l'actuació i determinació tant del corresponent a les obres d'urbanització com a les obres d'edificació dels patis resultants.
f) Projecte d'urbanització.
g) Enunciat dels objectius complementaris que es proposen d'acord amb el que disposa la Llei Urbanística Valenciana amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.
h) Mesures de control de qualitat i compliment de les normes de qualitat ambiental, si és el cas.
i) Inventari preliminar de construccions, plantacions i instal·lacions la demolició, destrucció o eradicació de les quals exigisca la urbanització.
j) Estimació preliminar i general d'aquelles despeses d'urbanització variables l'import de les quals, fins i tot si és repercutible els propietaris, no es puga determinar per la concurrència d'ofertes.
k) Si la proposta de programa modificara l'ordenació estructural, hauria d'incorporar la documentació establida per a tals supòsits en la Llei Urbanística Valenciana.
l) Estudi d'integració paisatgística, d'acord amb les conclusions del pla de participació pública aprovat pel Ple de l'Ajuntament en data 30 d'abril de 2009 i de l'informe del tècnic de medi ambient quant a paisatge.
Ha d'incloure el compromís del licitador d'edificar de forma simultània a l'execució de la urbanització un percentatge mínim establit en l'apartat G de l'annex I.
Base XIX. Proposició jurídica i econòmica
1. La proposició juridicoeconòmica ha d'incloure necessàriament la documentació relativa als aspectes següents, de conformitat amb el que estableix l'apartat N de l'annex I:
A) Regulació de les relacions de l'urbanitzador i els propietaris i, en particular, la modalitat de retribució al promotor i prou informació que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.
B) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació.
C) Acreditació de la titularitat i identificació gràfica i registral dels terrenys de l'àmbit de l'actuació i a disposició de l'urbanitzador, siguen de la seua propietat o d'uns altres propietaris amb qui tinga prou contracte, que hagen de quedar afectes, amb garantia real inscrita en el registre de la propietat, en compliment de les obligacions pròpies de l'urbanitzador esmentat, en ocasió de la firma del contracte, per a assegurar l'execució dels objectius imprescindibles o complementaris del programa. L'afecció s'ha de traslladar a les finques de resultat que s'adjudiquen en acabant de la reparcel·lació.
D) Full resum de les dades econòmiques rellevants segons model que s'aprove reglamentàriament.
E) Descripció dels elements economicofinancers següents relatius a les càrregues urbanístiques:
a) Pressupost de licitació de l'obra d'urbanització: amb l'abast previst en l'article 168.1.a i b de la Llei Urbanística Valenciana.
b) Cost de projectes: cost de redacció i direcció dels projectes tècnics, amb especificació de cada projecte, a què es refereix l'article 168.1.c de la Llei urbanística valenciana.
c) Despeses de gestió: despeses de gestió de l'urbanitzador, calculades en un percentatge del que represente la suma de les partides corresponents a conceptes anteriors.
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors que, en cap cas, pot superar el 10%.
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes expressats anteriorment.
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la modalitat de retribució esmentada.
g) Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb aquest.
h) Finançament: condicions de finançament oferides per l'urbanitzador per al pagament de les quotes d'urbanització per a aquells propietaris que s'hi acullen, si és el cas, amb suport d'una entitat financera registrada degudament.
i) Informació sobre la possibilitat d'optar per la modalitat de retribució en diners, i manera, condicions i termini per a l'exercici d'eixa opció de retribució.
j) Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per uns altres conceptes.
2. La proposició juridicoeconòmica s'hi ha de presentar firmada i datada degudament.
3. No s'acceptaran aquelles proposicions que tinguen omissions, errors o ratlles que impedisquen conéixer clarament tot el que l'ajuntament considere fonamental per a la proposició juridicoeconòmica.
Base XX. Admissibilitat de variants. Article 131.2.g de la Llei Urbanística Valenciana.
1. Només es consideren variants les modificacions de caràcter tècnic i no mai les de caràcter econòmic, sempre que aquestes últimes no alteren substancialment l'ordenació urbanística proposada.
2. No es consideren variants, per la qual cosa són admissibles en tot cas, les modificacions de l'àmbit territorial que impliquen simplement retocs o ajustaments de detall en algun punt perimetral de l'actuació o de les connexions viàries, o quan el terreny afegit, per la dimensió escassa, no siga susceptible tècnicament de programació autònoma.
3. En cas d'admetre-s'hi, cada aspirant a urbanitzador pot presentar una única variant.
4. La presentació d'una variant en cap cas legitima la presentació d'una proposició juridicoeconòmica nova.
5. L'Ajuntament podrà triar, d'entre l'alternativa original i la variada, aquella que satisfaça més bé els interessos públics, i se li aplicarà la proposició juridicoeconòmica formulada sense poder modificar en cap cas el contingut de les bases particulars.
6. No s'entén com a alternativa tècnica l'avanç de planejament que formule qui inste la iniciació del procediment de programació. En conseqüència, l'aspirant pot presentar alternativa tècnica, que no es considerarà variant de l'esmentat avanç de programació, tot això amb respecte al que disposen les bases generals i particulars que regulen el procediment.
Base XXI. Criteris d'adjudicació. Article 286.1.j del Reglament d'Ordenació i Gestió Territorial i Urbanística
Els criteris d'adjudicació són els establerts en l'apartat O de l'annex I.
Base XXII. Adjudicació del programa. Article 286.1.g del Reglament d'Ordenació i Gestió Territorial i Urbanística.
1. El programa d'actuació integrada s'aprovarà condicionat a la realització efectiva de les obres assenyalades en l'apartat P de l'annex I.
2. Amb anterioritat a la firma del contracte amb l'ajuntament, l'adjudicatari del programa d'actuació integrada ha de presentar resguard acreditatiu d'haver constituït la garantia definitiva en els termes que preveu la base XVI de les bases particulars i aportar certificació positiva de trobar-se al corrent de les obligacions tributàries i amb la Seguretat Social i resguard acreditatiu d'haver constituït la garantia definitiva del cost de les indemnitzacions, preus justs i despeses de reallotjament necessaris per a realitzar l'actuació, la totalitat del cost de les obres d'urbanització complementàries i un 7 per 100 del cost de les obres d'edificació.
Base XXIII. Formalització del contracte
1. En el termini d'un mes a partir de la notificació de l'acord d'aprovació i adjudicació del programa d'actuació integrada a l'adjudicatari, es procedirà a la formalització en document administratiu del contracte per al desplegament i execució del programa d'actuació integrada. El document de formalització el firmaran l'alcalde, l'urbanitzador i el secretari de la corporació a l'efecte de fedatari públic, i s'annexarà un exemplar de les bases particulars de programació.
2. El contracte pot elevar-s'hi a escriptura pública quan ho sol·licite alguna de les parts. En tot cas, les despeses derivades de l'atorgament han de ser assumides per l'urbanitzador.
3.Si per causa imputable a l'urbanitzador no poguera formalitzar-se el contracte en el termini indicat, l'Ajuntament podria acordar-ne la resolució, seguint a aquest efecte el procediment establert en la Llei 30/2007, de 30 d'octubre, de Contractes del Sector Públic.
Base XXIV. Dictamen del Consell del Territori i Paisatge. Article 286.1.c del Reglament d'Ordenació i Gestió Territorial i Urbanística.
En els casos establerts en la Llei urbanística valenciana cal incloure l'Informe del Consell del Territori i Paisatge.
Base XXV. Compliment
1. El contracte s'entén acomplit amb motiu de l'execució adequada de la totalitat de les prestacions incloses, i s'extingeix una vegada l'urbanitzador haja procedit al compliment total mitjançant la recepció de les obres d'urbanització a favor de l'ajuntament.
2. Una vegada finalitzades les obres d'urbanització, l'urbanitzador ha de realitzar oferiment formal a l'ajuntament de la recepció de les obres d'urbanització, prèvia remissió per l'urbanitzador de totes les certificacions d'obres, les factures emeses per l'empresari constructor i la documentació que justifique el pagament efectiu de les obres.
3. Perquè puga operar la recepció definitiva de les obres, de forma tàcita o expressa, ha d'haver-se liquidat prèviament i definitivament el programa.
4. L'Ajuntament disposa d'un termini de tres mesos per a inspeccionar les obres d'urbanització i, si és el cas, requerir a l'urbanitzador l'esmena d'aquelles deficiències apreciades, amb indicació del termini per al compliment, que s'ha de consignar en una acta de recepció provisional. A l'acte de recepció ha d'assistir, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista; els dos assistits, si ho troben oportú, per un facultatiu.
Una vegada esmenades les deficiències apreciades, l'ajuntament ha d'estendre una acta de recepció definitiva que acredita el compliment del contracte i l'extinció. I comença, llavors, el termini de garantia.
5. La recepció de les obres d'urbanització s'entén produïda als tres mesos de l'oferiment formal a l'ajuntament sense resposta administrativa expressa, o des que siguen obertes a l'ús públic.
6. El termini de garantia és de dotze mesos des del moment que s'entenguen rebudes per l'ajuntament. Durant eixe període, el contractista ha de respondre dels defectes constructius que es manifesten. Finalitzat este període, procedix la devolució de les garanties oferides per l'adjudicatari.
Base XXVI. Resolució
1. Són causes de resolució del contracte les previstes en la Llei 30/2007, de 30 d'octubre, de Contractes del Sector Públic, així com les derivades de la incapacitat legal sobrevinguda de l'urbanitzador i les altres previstes en la legislació general aplicable a les relacions amb l'administració.
2. Són també causes de resolució del contracte les següents:
a) La mort o incapacitat sobrevinguda de l'urbanitzador o l'extinció de la personalitat jurídica.
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.
c) La falta de pagament en el termini de la garantia definitiva.
d) La no formalització del contracte en termini.
e) El retard injustificat en el compliment dels terminis fixats en les bases generals i particulars de programació, i la resta de terminis establits en la Llei Urbanística Valenciana i les normes que la despleguen.
f) La inactivitat injustificada de l'urbanitzador durant un període de sis mesos consecutius o nou alterns en el desplegament i execució del programa d'actuació. S'entén produïda la inactivitat o l'abandó quan el desplegament i execució del programa d'actuació haja deixat de desenvolupar-se o no ho faça amb la regularitat adequada o amb els mitjans humans o materials precisos per a l'execució normal en termini. No obstant això, quan es done aquest supòsit, l'Ajuntament, abans de procedir a la resolució, ha de requerir l'urbanitzador perquè regularitze la situació en el termini de cinc dies a comptar des del requeriment, llevat que la precisió de l'execució exigisca un termini més llarg.
g) La imposició de cap sanció a l'urbanitzador per infraccions urbanístiques o mediambientals greus o molt greus en relació amb l'àmbit programat és causa de resolució del contracte. A aquest efecte, es requereix que la resolució de l'expedient sancionador corresponent haja guanyat fermesa o done fi a la via administrativa.
h) L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs en aquesta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè puguen exercir plenament els drets que la Llei urbanística valenciana els atorga.
i) La resolució anticipada de l'adjudicació per a la gestió directa per causa justificada d'interés públic, sense perjuí de les compensacions econòmiques a què done lloc i que ha d'avaluar l'acord corresponent.
j) La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-lo o paralitzen el desenvolupament material o econòmic per inactivitat de l'administració durant més de sis mesos i de manera rellevant; en aquest cas l'urbanitzador té dret a instar la resolució amb les compensacions procedents.
k) La renúncia de l'urbanitzador en cas d'una retaxació de càrregues fundada en causa legal que implique un increment superior al 20% de l'import de les càrregues previst en la proposició juridicoeconòmica.
l) La realització per l'urbanitzador de pràctiques restrictives manifestament de la competència en el mercat immobiliari relacionades amb el programa d'actuació. S'entén per pràctiques restrictives de la competència manifestament la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la competència lliure.
m) El descobriment de condicions territorials no tingudes en compte en acordar el programa d'actuació i que facen inviable legalment la prossecució d'aquestes, sense perjuí de les compensacions que procedisquen, si és el cas, o de la possibilitat d'esmenar les previsions, si fóra possible, sense desvirtuar-les substancialment.
n) Incórrer el contractista, durant la vigència del contracte, en alguna de les prohibicions de contractar previstes en l'article 49 de la Llei 30/2007, de 30 d'octubre, de contractes del sector públic.
o) Les deficiències reiterades en l'execució del contracte.
p) L'incompliment greu dels deures essencials de l'urbanitzador imposats directament per aquesta llei.
q) L'incompliment d'alguns dels compromisos oferits.
r) La caducitat del programa per transcurs del termini total per a escometre'l i, si és el cas, la pròrroga.
s) L'acord mutu entre l'ajuntament i l'urbanitzador, sense perjuí de les indemnitzacions que, si és el cas, procedisquen en benefici dels propietaris de terrenys o uns altres afectats.
t) La subcontractació total o parcial de prestacions que siguen objecte del contracte sense l'autorització prèvia expressa de l'ajuntament.
u) La suspensió, per causa imputable a l'ajuntament, de la iniciació del contracte per un termini superior a sis mesos a partir de la data assenyalada per al començament.
v) El desistiment o la suspensió del contracte per un termini superior a un any acordada per l'ajuntament.
3. Per a la resolució del contracte entre l'ajuntament i l'urbanitzador és preceptiva l'emissió prèvia d'informe favorable pel Consell del Territori i el Paisatge.
4. L'Ajuntament, en resoldre l'adjudicació, pot acordar, per a evitar perjudicis a l'interés públic, que l'urbanitzador continue l'execució del programa amb les mateixes condicions durant el temps indispensable.
5. L'ajuntament ha d'acordar la resolució de l'adjudicació amb audiència prèvia a l'urbanitzador per un termini de 10 dies hàbils i dictamen previ del Consell del Territori i el Paisatge, que pot ser instat també per l'urbanitzador. Sense perjuí de les responsabilitats econòmiques que procedisquen, això determina la cancel·lació de la programació i la subjecció de l'àmbit de l'actuació al règim del sòl urbanitzable sense programació.
Base XXVII. Prerrogatives de l'administració. Article 286.1.e del Reglament d'Ordenació i Gestió Territorial i Urbanística.
L'ajuntament exerceix totes les prerrogatives que, en general, reconeix la legislació de contractes del sector públic, entre les quals, les d'interpretar aquest contracte administratiu especial, resoldre els dubtes que oferisca el compliment, modificar els termes de l'adjudicació per causes imprevistes o no previstes en les bases i que siguen d'interés públic, acordar-ne la resolució i determinar-ne els efectes.
Base XXVIII. Jurisdicció Competent. Article 286.1.f del Reglament d'Ordenació i Gestió Territorial i Urbanística.
És competent l'orde jurisdiccional contenciós administratiu per a entendre en les qüestions que puguen suscitar-se en la preparació, resolució i execució del contracte administratiu especial entre l'administració i l'agent urbanitzador seleccionat en concurrència pública.
ANNEX I
A) Objecte del contracte:

B) Ordenació urbanística

C) Memòria de necessitats i objectius del programa d'actuació integrada.

D) Fitxa de gestióE) Criteris i objectius territorials


F) Criteris d'ordenació urbanística

G) Objectius d'edificació


H) Prescripcions tècniques dels documents d'ordenació i gestió

I) Preu de licitació

J) Terminis de desenvolupament i execució del programa

K) Garanties

L) Presentació de proposicions

M) Redelimitació de l'àmbit territorial:
La redelimitació de l'àmbit territorial es permet per a ajustar l'àmbit del PRI a les alineacions de l'illa i a descomptar els sòls afectes a la destinació.
Reajustament de l'àmbit del PRI a les alineacions de l'illa.
N) Proposició jurídica i econòmica.

O) Criteris d'adjudicació
De l'alternativa tècnica, que representa un total de 50 punts respecte dels 100 de puntuació global:
1. La qualitat tècnica de l'ordenació proposada és l'establida en el pla general transitori.
Ponderació: 0-25 /100 punts.
2. La resolució adequada de la integració de l'actuació en l'entorn i l'estructuració més bona de dotacions públiques i d'espais lliures (les dos estan determinades pel pla general transitori).
Ponderació: 0-10 /100 punts.
3. La major qualitat tècnica de les solucions i materials proposats per a la urbanització, així com unes majors mesures de més bon compliment de les normes de qualitat ambiental, d'acord amb els criteris expressats en aquestes bases i que tendisquen a una implantació més bona d'infraestructures de telecomunicacions i destinades a l'estalvi de recursos energètics i hídrics.
Ponderació: 0-5 / 100 punts.
4. Nombre, disseny, ubicació i qualitat dels habitatges sotmesos a algun règim de protecció que es comprometa a promoure l'urbanitzador.
Ponderació: 0-7,5 /100 punts.
5. Menor termini per al desenvolupament de l'actuació integrada, amb expressió del corresponent tant a les obres d'urbanització com a les obres d'edificació dels patis resultants, propietat de l'urbanitzador o d'uns altres propietaris adherits a la iniciativa, i compromisos addicionals assumits voluntàriament, a càrrec seu de l'urbanitzador i mitjans de control de cada una de les prestacions que constitueixen l'objecte del programa.
Ponderació: 0-2,5 / 100 punts.
Proposició juridicoeconòmica:
1. Import menor de les càrregues d'urbanització, expressat en euro per metre quadrat d'edificabilitat.
Ponderació: 0-15 / 100 punts.
2. Coeficient de canvi a efecte de pagament en terrenys com a retribució de l'urbanitzador, proporció menor de patis o aprofitaments que hagen de ser posats a disposició de la urbanització per mitjà de reparcel·lació forçosa com a retribució a compte de tercers amb els quals no tinguen prou contracte, i superfície de terrenys més gran en l'àmbit de l'actuació i a disposició de l'urbanitzador, propis o de tercers amb qui tinga prou contracte, que haja de quedar afecta, amb garantia real inscrita en el Registre de la Propietat, al compliment de les obligacions pròpies de l'urbanitzador esmentat per a assegurar l'execució dels objectius imprescindibles o complementaris del programa.
Ponderació: 0-30 / 100 punts.
Compromisos financers per a l'execució de les obligacions complementàries assumides voluntàriament i a costa seua per l'urbanitzador.
Ponderació: 0-5 / 100 punts.
Totes les alternatives tècniques que s'ajusten a l'ordenació estructural i detallada establida en el pla general transitori comptaran amb un total de 35 punts, corresponents als criteris de selecció de l'alternativa tècnica 1) i 2).
Als efectes prevists en l'article 135.5 de la Llei Urbanística Valenciana, el llindar mínim es fixa en 65 punts, per la qual cosa en el cas que cap de les proposicions aconseguira aquesta puntuació, es declararà desert el concurs. D'una altra banda, no procedeix analitzar les proposicions juridicoeconòmiques que es referisquen a alternatives tècniques que no superen els 42,5 punts, ni les que no superen els 2,5 punts en la valoració del criteri 3) de l'alternativa tècnica.
Es seguirà el procediment d'adjudicació i aprovació del programa d'actuació integrada previst en l'article 137 de la Llei Urbanística Valenciana i Reglament d'Ordenació i Gestió Territorial i Urbanística, darrere de les actuacions prèvies descrites en l'article 136 de la mateixa llei, modificades en el que resulte pertinent pel que estableixen les bases generals aprovades per l'Ajuntament de Dénia.
P) Adjudicació connexa o condicionada

Q) Objectius de millora paisatgística
Millora paisatgística, a més de l'eliminació, reducció i trasllat dels elements, usos i activitats que degraden l'entorn.
Elaboració del projecte d'urbanització com a millora paisatgística d'àrees degradades.
Posada en valor del paisatge singular de cada lloc com a recurs turístic.
Articulació harmònica de paisatge, amb una atenció especial cap als espais de contacte en aquest cas, entre els àmbits marítim i terrestre.
Adquisició de sòl per a incrementar el patrimoni públic del sòl en les àrees que es consideren d'interés per a la gestió paisatgística, tal com succeeix en la illa ocupada per naus industrials.
Incorporació a l'escena urbana i posada en valor d'elements naturals i històrics que identifiquen aquest teixit.
Configuració i connexió d'un sistema d'espais públics oberts que estructure i connecte carrers, espais lliures i equipaments amb recorreguts de vianants i cree una imatge ordenada i unitària del teixit que s'hi ha de tractar.
Seguretat de vianants i comoditat per a l'ús d'espais públics mitjançant el tractament de paviments, mobiliari urbà, plantació d'arbres i creació de passeigs de vianants.
R) Actuacions d'integració paisatgística
Es proposa l'eliminació de les naus industrials que s'ubiquen en la illa en què es creuen el carrer de la Senieta i el carrer del Pont, mitjançant el trasllat d'estes activitats a les zones destinades a aquest fi.
S'obtindrà un sòl vacant que pot incrementar el patrimoni públic del sòl, o bé per a la continuació homogènia del teixit característic d'aquesta zona. És una oportunitat per a la gestió paisatgística d'un sòl amb un cert interés per la proximitat al vessant marítim.
Millora de la qualitat urbana i paisatgística en proposar plans d'integració del cablejat elèctric com a xarxa aèria, de manera que quede ocult i integrat en l'entorn.
Millora de la imatge urbana de les vivendes en desús, amb proposta d'ocupació de les abandonades amb ofertes de lloguers assequibles que en fomenten la recuperació i manteniment.
Regularització dels formats de retolació de comerços, de manera que es fomente una imatge homogènia.
Tractament dels carrers amb la incorporació de paviments nous que amplien les voreres, regularitzen les zones d'aparcament i permeten incorporar arbres i mobiliari urbà per a la millora de la qualitat urbana d'este espai públic.
Organització d'itineraris turístics i paisatgístics que connecten amb totes les places i totes la zones amb més activitat comercial i turística, reactiven l'ús de tot l'espai públic i mostren les zones de més valor ambiental i paisatgístic."
Contra l'acord que aprova les bases, podrà interposar-se recurs de reposició en el termini d'un mes, comptador des del dia següent al de publicació del present anunci en el Diari Oficial de la Comunitat Valenciana (DOCV). Així mateix podrà interposar-se recurs contenciós administratiu en el termini de dos mesos des de l'endemà a la publicació del present anunci en el DOCV.
Dénia, 17 de març de 2011.- L'alcaldessa presidenta: Ana Mª Kringe Sánchez.